চলতি গ্রীষ্মে তীব্র তাপদাহের কবলে পড়েছে ইউরোপ। আশঙ্কা করা হচ্ছে, এবারের তাপদাহ অতীতের রেকর্ড ছাড়িয়ে যেতে পারে। পরিস্থিতি এমন পর্যায়ে দাঁড়িয়েছে যে, এরইমধ্যে তাপদাহের কারণে ফ্রান্সে তিনটি বিদ্যুৎ উৎপাদন কেন্দ্রের চারটি পারমাণবিক চুল্লির উৎপাদন স্থগিত রাখা হয়েছে। শনিবার ফ্রান্সের প্রধান বিদ্যুৎ উৎপাদন ও বিতরণ কোম্পানি ইডিএফ-এর একজন মুখপাত্র বিষয়টি নিশ্চিত করেছেন। এক প্রতিবেদনে এ খবর জানিয়েছে যুক্তরাজ্যভিত্তিক সংবাদমাধ্যম রয়টার্স। ইডিএফ-এর মুখপাত্র জানান, উৎপাদন স্থগিত হওয়া পারমাণবিক চুল্লিগুলোর তাপমাত্রা নিয়ন্ত্রণে রাখতে রোন ও রাইন নদীর পানি ব্যবহার করা হয়। কিন্তু নদী দুটিতে উচ্চ তাপমাত্রা বিরাজের বিষয়টি নিবন্ধিত হওয়ার পর চুল্লিগুলোতে উৎপাদন কাজ সাময়িকভাবে স্থগিত রাখা হয়েছে। বন্ধ হওয়া চার চুল্লির একটি জার্মান সীমান্তে অবস্থিত বলে জানিয়েছে রয়টার্স। এদিকে আবহাওয়ার পূর্বাভাসে বলা হয়েছে, রোন উপত্যকায় তাপমাত্রা ৩৭ ডিগ্রি সেলিসিয়াস পর্যন্ত উঠতে পারে। ১৯৭৭ সালের জুলাইয়ে ইউরোপে ৪৮ ডিগ্রি সেলসিয়াস তাপমাত্রা রেকর্ড করা হয়েছিল। রবিবার স্পেন ও পর্তুগালের তাপমাত্রা ৪০ ডিগ্রি সেলসিয়াসের বেশি থাকবে বলে প্রতীয়মান হচ্ছে।